ജയിംസ് അലൻ

ന്യൂസിലൻഡിലെ രാജ്യതന്ത്രജ്ഞനായിരുന്നു ജയിംസ് അലൻ. ദക്ഷിണ ആസ്ട്രേലിയയിൽ അഡെലെയ്ഡിനു സമീപം 1855 ഫെബ്രുവരി 10-ന് ജനിച്ചു. ക്ലിഫ്ടണിലും കേംബ്രിഡ്ജിലെ സെന്റ് ജോൺസ് കോളജിലും ലണ്ടനിലെ റോയൽ സ്കൂൾ ഒഫ് മൈൻസിലും പഠനം പൂർത്തിയാക്കി. ന്യൂസിലണ്ടിൽ തിരിച്ചുവന്ന അലൻ 1887-ൽ ജനപ്രതിനിധി സഭാംഗമായി തെരഞ്ഞെടുക്കപ്പെട്ടു. ധനകാര്യം, രാജ്യരക്ഷ, വിദ്യാഭ്യാസം എന്നീ വകുപ്പുകളുടെ മന്ത്രിയായി (1912-1915) സേവനം നടത്തി. രാജ്യരക്ഷാവകുപ്പ് പ്രത്യേകമായി രൂപവത്കരിക്കപ്പെട്ടപ്പോൾ അലൻ ആ വകുപ്പിന്റെ മന്ത്രിയായി (1915-1920). ഇദ്ദേഹം ന്യൂസിലൻഡ് സേനയെ പുനഃസംഘടിപ്പിച്ചു. ഡബ്ലിയു.എഫ്. മാസ്സിയുടെ അസാന്നിധ്യത്തിൽ (ഒന്നാം ലോകയുദ്ധകാലത്ത്) ഇദ്ദേഹം രണ്ടു വർഷത്തേക്കു പ്രധാനമന്ത്രിയായി. ലണ്ടനിൽ ന്യൂസിലൻഡിന്റെ ഹൈക്കമ്മിഷണറായും (1920-1926) സേവനം അനുഷ്ഠിച്ചു.

പ്രധാനകൃതികൾ 

ന്യൂസിലൻഡ് ആൻഡ് ഫെഡറേഷൻ 
ദ് ഫിനാൻഷ്യൽ ആസ്പെക്റ്റ് (1899) 
ന്യൂസിലൻഡ് പൊസഷൻസ് ഇൻ ദ് സൗത്ത് സീസ് (1903) 
ന്യൂസിലൻഡ് ആൻഡ് നേവൽ ഡിഫൻസ് (1930) 
എന്നീ കൃതികളുടെ കർത്താവാണ് അലൻ. ബ്രിട്ടീഷ് ഗവൺമെന്റ് ഇദ്ദേഹത്തിനു കെ.സി.ബി. ബിരുദം നൽകി ബഹുമാനിച്ചു (1917). 1942 ജൂലൈ 28-ന് അലൻ അന്തരിച്ചു.

പുറത്തേക്കുള്ള കണ്ണികൾ
http://www.teara.govt.nz/en/biographies/3a12/1
http://www.conferenz.co.nz/blog/2012/06/enemies-of-greatness/ 

വർഗ്ഗം:1855-ൽ ജനിച്ചവർ
വർഗ്ഗം:1942-ൽ മരിച്ചവർ